'Salga-aanbod van verhoging van R233 beledig werkers' | Netwerk24
15 April 2021 21:44
Dumisane Magagula, adjunksekretaris-generaal van Samwu. Foto: Facebook
Die aanbod van 'n salarisstyging van R233 aan munisipale werkers is soos om in die gesig van werkers te spoeg wat die land deur die Covid-19-pandemie gedra het.
Hulle het te midde van die risiko om self siek te word, voortgegaan om te verseker dat gehalte-dienste nie onderbreek word nie.
So het die Suid-Afrikaanse Munisipale Werkersunie (Samwu) op vandeesweek se onderhandelinge oor die salaris-en-loonverhogings vir munisipale werkers in die Suid-Afrikaanse Bedingingsraad vir Plaaslike Regerings (SALGBC) gereageer.
Vakbonde, ander werknemersverteenwoordigers en die Suid-Afrikaanse Vereniging vir Plaaslike Regerings (Salga) het vergader oor die salarisse en lone vir werkers wat onder die beskerming van die SALGBC val.
Dit het gevolg op die vergadering in Februarie waarop vakbonde formeel hul eise aan die bedingingsraad gestel het.
Dumisane Magagula, adjunksekretaris-generaal van Samwu, sê in 'n nuusverklaring Salga het nou finaal op die eise van die werkers gereageer en 'n "verstommende lae aanbod" aan werkers gemaak.
Hy het gesê Salga bied 'n R233-verhoging aan en stel voor dat bydraes vir die mediese fonds, bystandsvergoeding, selfoon- en behuisingstoelaes vir die komende drie jaar bevries word.
Magagula het gesê die aanbod is 'n belediging vir die werkers. Samwu se oorwoë mening is dat die hoë voorkoms van werkloosheid rede genoeg is om aan die werkers se eise gehoor te gee, omdat elke werker gemiddeld vier tot sewe afhanklikes onderhou.
Hy het gesê 'n verdere bewys daarvan dat Salga nie belangstel in die welstand van die munisipale werkers nie, is dat die liggaam munisipaliteite aangemoedig het om heffings en erfbelasting bo die inflasiekoers te verhoog.
"Hy vergeet dat dit dieselfde werkers is wat hy net 'n R233-verhoging aanbied wat dit sal moet betaal."
Salga vergeet dat dit sy lede is wat verantwoordelik is vir die roof en diefstal wat by munisipaliteite plaasvind.
'n Man met 'n Samwu-vlag tydens vorige salarisonderhandelings. Foto: Argief
"Die ouditeur-generaal (OG) het jaar ná jaar sy kommer uitgespreek omdat die munisipaliteite voortgaan met onreëlmatige, vrugtelose en vermorste uitgawes en dit straffeloos bly.